Stampa t-test tal-qari ... It-Tnax-il Ġimgħa taż-Żmien ta' Matul is-Sena Il-Mulej inkorla sewwa għal Iżrael, u warrabhom minn quddiem wiċċu, u baqgħet weħidha t-tribù ta' Ġuda. Qari mit-Tieni Ktieb tas-Slaten F'dak iż-żmien, is-sultan tal-Assirja tala' għalihom, u dar il-pajjiż kollu, ħabat għas-Samarija, u għalaqha minn kullimkien għal tliet snin. Fid-disa' sena ta' Ħosegħa, is-sultan tal-Assirja qabad f'idejh is-Samarija, karkar l-Iżraelin lejn l-Assirja u ġagħalhom jgħammru f'Ħalah u matul il-Habor, xmara ta' Gożan, u fl-ibliet tal-Medja. Dan kollu ġralhom għaliex ulied Iżrael kienu dinbu kontra l-Mulej, Alla tagħhom, li kien tellagħhom mill-Eġittu minn taħt idejn il-Fargħun, is-sultan tal-Eġittu. Iżda huma bdew iqimu allat oħra; imxew fuq id-drawwiet tal-ġnus li Alla kien keċċa minn quddiem ulied Iżrael, u fuq id-drawwiet li kienu daħħlu s-slaten ta' Iżrael. Il-Mulej kien iwiddeb lil Iżrael u lil Ġuda permezz ta' kull profeta u ta' kull veġġent, u jgħidilhom: "Erġgħu lura minn triqatkom il-ħżiena, u ħarsu l-ordnijiet tiegħi, u d-digrieti u l-liġi kollha li jien ordnajt lil missirijietkom, u li jien bgħattilkom permezz tal-qaddejja tiegħi l-profeti". Imma huma ma semgħux, u webbsu rashom bħal missirijiethom, li ma emmnux fil-Mulej, Alla tagħhom. U warrbu l-liġijiet tiegħu u l-patt tiegħu, li kien għamel ma' missirijiethom, u t-twiddib tiegħu li kien għamlilhom. Għalhekk il-Mulej inkorla sewwa għal Iżrael, u warrabhom minn quddiem wiċċu, u baqgħet weħidha t-tribù ta' Ġuda. Il-Kelma tal-Mulej R/. Irroddu ħajr lil Alla R/. (7b): Mulej, għinna bil-leminija tiegħek u weġibna! O Alla, inti warrabtna u kissirtna, għadabt għalina; erġa' dur lejna! R/. Int heżżiżt l-art u xaqqaqtha; sewwi l-qsim tagħha, għax saret ħerba. Urejt l-iebes lill-poplu tiegħek, sqejtna nbid li jsakkar. R/. Mhux int, o Alla, li warrabtna, u li m'għadekx toħroġ mal-eżerċti tagħna? Agħtina l-għajnuna kontra l-għadu; għax xejn ma tiswa l-għajnuna tal-bniedem. R/. AKKLAMAZZJONI QABEL L-EVANĠELJU Il-kelma ta' Alla hi ħajja u qawwija; tgħarbel il-ħsibijiet u l-fehmiet tal-qalb. EVANĠELJU Neħħi l-ewwel it-travu li għandek f'għajnek int. Qari mill-Evanġelju skont San Mattew F'dak iż-żmien, Ġesù qal lid-dixxipli tiegħu: "Tiġġudikawx, biex ma tkunux iġġudikati; għax bl-istess ġudizzju li tagħmlu intom, tkunu ġġudikati; u bl-istess kejl li tkejlu intom, jitkejjel lilkom. Xi trid tħares lejn it-tibna li hemm f'għajn ħuk? Għax ma tarax it-travu li għandek f'għajnek int? Jew kif tmur tgħid lil ħuk: "Ħa nneħħilek it-tibna minn għajnek", meta inti stess f'għajnek għandek travu? Ja wiċċ b'ieħor, neħħi l-ewwel it-travu li għandek f'għajnek int, ħalli mbagħad tara sewwa tneħħi t-tibna minn għajn ħuk!". Il-Kelma tal-Mulej R/. Tifħir lilek Kristu
Qari tal-Quddies tat-Tnejn tat-XII ġimgħa matul is-Sena